11/5/2022

# Organisatorisk plassering av Mastergrad i folkehelse og epidemiologi

Helsam antar at Mastergrad i folkehelse og epidemiologi blir lansert fra høstsemesteret 2023 med opptak av 40 studenter per år. Et viktig premiss for etableringen har vært at ansvaret for det nye masterprogrammet skal ligge ved Avdeling for sykepleievitenskap. Det samme skal ansvaret for spesialiseringen i folkehelse.

Plasseringen av nye stillinger i epidemiologi og ansvar for spesialiseringen i epidemiologi er ikke avklart. Instituttledelsen vil gjerne ha synspunkter på de følgene alternativene:

## Hele mastergraden legges til Avdeling for sykepleievitenskap

Ved dette alternativet vil både ansvaret for selve programmet og de to spesialiseringene ligge ved samme avdeling. Avdeling for sykepleievitenskap bytter navn til Avdeling for folkehelse(vitenskap). De to nye stillingene i epidemiologi som lyses ut i forbindelse med programmet, legges til avdelingen.

Styrken ved en slik løsning er at det blir enkelt å koordinere programmet og at det utvikles en multidisiplinær folkehelseavdeling. Øvrige avdelinger endres ikke.

## Spesialiseringen i epidemiologi legges til ny avdeling

Ved dette alternativet etableres en (ny) Avdeling for epidemiologi som består av nyansatte epidemiologer, KLoK-miljøet og eventuelt enkeltpersoner fra Avdeling for samfunnsmedisin. Ansvaret for spesialiseringen i ny mastergrad legges til denne avdelingen, mens ansvaret for programmet og spesialiseringen i folkehelse ligger til Avdeling for folkehelse (sykepleievitenskap)

Styrken ved løsningen er utviklingen av et sterkt epidemiologisk miljø. Det kan bli samordningsproblemer ved at det nye programmet ligger under to avdelinger/avdelingsledere.

## Spesialiseringen i epidemiologi legges til Avdeling for samfunnsmedisin

Ved dette alternativet legges ansvaret for spesialiseringen i epidemiologi til Avdeling for samfunnsmedisin og global helse, mens ansvaret for programmet og spesialiseringen i folkehelse ligger til Avdeling for folkehelse (sykepleievitenskap).

Også dette alternativer vil styrke det epidemiologiske miljøet. Det kan bli samordningsproblemer ved at det nye programmet ligger under to avdelinger/avdelingsledere.